*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 28ης Ιουλίου 1983

με την οποία χορηγείται άδεια στο Βασίλειο της Δανίας να απαλλάξει ορισμένες εθνικές μεταφορές από την εφαρμογή των κανονισμών (ΕΟΚ) αριθ. 543/69 του Συμβουλίου σχετικά με την εναρμόνιση ορισμένων κοινωνικών διατάξεων στον τομέα των οδικών μεταφορών, και (ΕΟΚ) αριθ. 1463/70 του Συμβουλίου σχετικά με την καθιέρωση συσκευής ελέγχου στον τομέα των οδικών μεταφορών.

(Το κείμενο στη δανική γλώσσα είναι το μόνο αυθεντικό)

(83/386/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 543/69 του Συμβουλίου της 25ης Μαρτίου 1969 σχετικά με την εναρμόνιση ορισμένων κοινωνικών διατάξεων στον τομέα των οδικών μεταφορών (1), και ιδιώς το άρθρο 14α παράγραφος 3,

τον κανονισμό (ΕΟΚ) αριθ. 1463/70 του Συμβουλίου της 20ής Ιουλίου 1970 σχετικά με την καθιέρωση συσκευής ελέγχου στον τομέα των οδικών μεταφορών (2), και ιδίως το άρθρο 3 παράγραφος 3,

Εκτιμώντας:

ότι η δανική κυβέρνηση ζήτησε από την Επιτροπή την έγκριση για να απαλλάξει από την εφαρμογή του κανονισμού (ΕΟΚ) αριθ. 543/69 ορισμένες μεταφορές που αναφέρονται στο άρθρο 14α παράγραφος 3 του εν λόγω κανονισμού·

ότι η δανική κυβέρνηση ζήτησε, επίσης, από την Επιτροπή την έγκριση για να απαλλάξει τα οχήματα που χρησιμοποιούνται για τις ίδιες αυτές μεταφορές από την εφαρμογή του κανονισμού (ΕΟΚ) αριθ. 1463/70 με βάση το άρθρο 3 παράγραφος 3 του ίδιου κανονισμού·

ότι οι εξαιρέσεις αυτές δεν θα έχουν σημαντικές επιπτώσεις στους όρους ανταγωνισμού και στην οδική ασφάλεια, και ότι δεν παρεμποδίζουν την πραγματοποίηση των κοινωνικών στόχων της κοινοτικής ρύθμισης·

ότι η παρέκκλιση, για την οποία ζητήθηκε η έγκριση, αφορά μόνο την κυκλοφορία οχημάτων στο εθνικό έδαφος και δεν επεκτείνεται στη χρήση των οχημάτων αυτών στις διεθνείς μεταφορές·

ότι το κείμενο του άρθρου 14α παράγραφος 3 στοιχείο β) του κανονισμού (ΕΟΚ) αριθ. 543/69 περιορίζεται στις μεταφορές γάλακτος από το αγρόκτημα στο εργοστάσιο και αντίστροφα, και δεν καλύπτει άλλες μεταφορές γάλακτος, και ότι, κατά συνέπεια, η παρέκκλιση πρέπει να περιορίζεται στις μεταφορές που αφορούν μόνο τη συλλογή του γάλακτος από το αγρόκτημα·

ότι, αντίθετα με τον κανονισμό (ΕΟΚ) αριθ. 543/69, ο κανονισμός (ΕΟΚ) αριθ. 1463/70 δεν προβλέπει τη δυνατότητα εξαιρέσεων στις μεταφορές γάλακτος από το αγρόκτημα προς το εργοστάσιο και αντίστροφα,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Χορηγείται άδεια στη Δανία να απαλλάξει από την εφαρμογή των διατάξεων του κανονισμού (ΕΟΚ) αριθ. 543/69 τις μεταφορές και τη χρήση των ειδικών οχημάτων για την εξυπηρέτηση των τοπικών αγορών, για τις πωλήσεις κατ' οίκον, για τις κινούμενες τράπεζες ή ταμιευτήρια, για τις πολιτιστικές εκδηλώσεις ή τις κινούμενες εκθέσεις.

2. Επιτρέπεται, επίσης, στη Δανία να εξαιρέσει τις ίδιες μεταφορές από την εφαρμογή του κανονισμού (ΕΟΚ)) αριθ. 1463/70.

Άρθρο 2

Χορηγείται άδεια στη Δανία να εξαιρέσει από την εφαρμογή των διατάξεων του κανονισμού (ΕΟΚ) 543/69 τις μεταφορές γάλακτος από το αγρόκτημα στο εργοστάσιο και αντίστροφα.

Άρθρο 3

Οι άδειες, που αναφέρονται στα άρθρα 1 και 2, υπόκεινται σε επανεξέταση πριν από την 1η Ιανουαρίου 1988, υπό το φως των υφισταμένων συνθηκών.

Άρθρο 4

Η Δανία ανακοινώνει στην Επιτροπή τα μέτρα που έλαβε δυνάμει της παρούσας απόφασης.

Άρθρο 5

Η παρούσα απόφαση απευθύνεται στο Βασίλειο της Δανίας.

Βρυξέλλες, 28 Ιουλίου 1983.

Για την Επιτροπή

Γεώργιος ΚΟΝΤΟΓΕΩΡΓΗΣ

Μέλος της Επιτροπής

(1) ΕΕ αριθ. L 77 της 29. 3. 1969, σ. 49, και

ΕΕ αριθ. C 73 της 17. 3. 1979, σ. 1 (κωδικοποιημένη έκδοση)

(2) ΕΕ αριθ. L 164 της 27. 7. 1970, σ. 1.